b'\n_START_ARTICLE_\nMit\xc3\xa4 tapahtuikaan Baby Janelle?\n_START_SECTION_\nJuoni\n_START_PARAGRAPH_\n"Baby" Jane Hudson (Davis) on takavuosien suosittu ja lapsuudessaan sisarensa Blanchen (Crawford) kadehtima vaudeville-lapsit\xc3\xa4hti, jonka ura valkokankailla ei suurista lupauksista huolimatta koskaan ottanut tulta. Sisarensa varjoon j\xc3\xa4\xc3\xa4nyt Blanche sen sijaan kohoaa yhdeksi Hollywoodin kirkkaimmista t\xc3\xa4hdist\xc3\xa4, ja nyt on Baby Janen vuoro kadehtia._NEWLINE_Suosionsa huipulla Blanche kuitenkin joutuu salaper\xc3\xa4iseen auto-onnettomuuteen, vammautuu vy\xc3\xb6t\xc3\xa4r\xc3\xb6st\xc3\xa4 alasp\xc3\xa4in ja joutuu loppui\xc3\xa4kseen py\xc3\xb6r\xc3\xa4tuoliin. Ura katkeaa siihen, ja Blanche sisarineen vet\xc3\xa4ytyy julkisuudesta. Mustasukkaisen Baby Janen, jota alun perin ep\xc3\xa4iltiin onnettomuuden aiheuttajaksi, teht\xc3\xa4v\xc3\xa4ksi tulee nyt hoitaa avutonta sisartaan.'